РЕГЛАМЕНТ (ЕС) № 232/2012 НА КОМИСИЯТА
от 16 март 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на условията за употреба и нивата на употреба на Хинолиново жълто (E 104), Сънсет жълто FCF/Жълто-оранжев S (E 110) и Понсо 4R, Кохинил червено A (E 124)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установяват списък на Съюза на добавките в храни, одобрени за използване в храните, и условията за тяхната употреба.
(2)
Хинолиново жълто (E 104), Сънсет жълто FCF/Жълто-оранжев S (E 110) и Понсо 4R, Кохинил червено A (E 124) са оцветители в храни, понастоящем одобрени за употреба и посочени в приложение II към Регламент (ЕО) № 1333/2008. При настоящото одобряване се взема предвид допустимата дневна доза (ДДД), определена от Научния комитет по храните (НКХ) през 1983 г. (2)
(3)
Европейският орган по безопасността на храните (наричан по-долу „Органът“) излезе със становище на 23 септември 2009 г. (3) във връзка с повторната оценка на безопасността на Хинолиново жълто (E 104) като добавка в храните. В посоченото становище Органът препоръчва да се намали ДДД на този оцветител в храни от 10 mg/kg тт/ден на 0,5 mg/kg тт/ден. Освен това Органът счита, че данните от прецизираната оценка на експозицията (нива 2 и 3) като цяло са значително по-високи от актуализираната ДДД от 0,5 mg/kg тт/ден.Затова е целесъобразно да бъдат изменени условията за употреба и нивата на употреба за Хинолиново жълто (E 104), за да се гарантира, че няма да бъде надвишена препоръчаната от Органа нова ДДД.
(4)
На 27 септември 2009 г. Органът излезе със становище (4) във връзка с повторната оценка на безопасността на Сънсет жълто FCF/Жълто-оранжев S (E 110) като добавка в храните. В посоченото становище Органът препоръчва да се намали ДДД на Сънсет жълто FCF/Жълто-оранжев S (E 110) от 2,5 на 1 mg/kg тт/ден. Освен това Органът счита, че данните от прецизираната оценка на експозицията (ниво 3) като цяло са значително по-високи от актуализираната временна ДДД от 1 mg/kg тт/ден при високо потребление от деца. Затова е целесъобразно условията за употреба и нивата на употреба за Сънсет жълто FCF/Жълто-оранжев S (E 110) да бъдат изменени, за да се гарантира, че няма да бъде надвишена препоръчаната от Органа нова ДДД.
(5)
На 23 септември 2009 г. Органът излезе със становище (5) във връзка с повторната оценка на безопасността на Понсо 4R, Кохинил червено A (E 124) като добавка в храните. В посоченото становище Органът препоръчва да се намали ДДД от 4 mg/kg тт/ден на 0,7 mg/kg тт/ден. Освен това Органът счита, че данните от прецизираната оценка на експозицията (ниво 3) като цяло са значително по-високи от актуализираната ДДД от 0,7 mg/kg тт/ден при високо потребление от деца. Затова е целесъобразно условията за употреба и нивата на употреба за Понсо 4R, Кохинил червено A (E 124) да бъдат изменени, за да се гарантира, че няма да бъде надвишена препоръчаната от Органа нова ДДД.
(6)
Необходимо е тези вещества да бъдат заличени от група III, посочена в приложение II, част В, точка 3. Следва обаче да бъдат запазени комбинираните максимални количества, когато веществата се използват заедно с останалите вещества от група III.
(7)
За да бъде намалена експозицията до стойности под препоръчителната ДДД, следва да бъдат преразгледани максималните количества. По-специално те следва да бъдат намалени със същия коефициент, с който е намалена търсената дневна доза По изключение следва да бъдат позволени по-високи нива за някои традиционни продукти, които нямат съществен принос за експозицията. Някои разпоредби също така бяха заличени.
(8)
Поради това приложение II към Регламент (ЕО) № 1333/2008 следва да бъде съответно изменено.
(9)
За да се предостави необходимото време на хранително-вкусовата промишленост да адаптира производството си към новите условия за употреба и нива на употреба, установени с настоящия регламент, е целесъобразно да се предвиди преходен режим.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент се прилагат от 1 юни 2013 г.
Храни, съдържащи Хинолиново жълто (E 104), Сънсет жълто FCF/Жълто-оранжев S (E 110) и Понсо 4R, Кохинил червено A (E 124), които са били законно пуснати на пазара преди 1 юни 2013 г., но не съответстват на разпоредбите на настоящия регламент, може да продължат да се предлагат на пазара до изчерпване на наличностите.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите-членки.
Съставено в Брюксел на 16 март 2012 година.